CELEX: 32014R0694
Language: sl
Date: 2013-12-17 00:00:00
Title: Delegirana uredba Komisije (EU) št. 694/2014 z dne 17. decembra 2013 o dopolnitvi Direktive 2011/61/EU Evropskega parlamenta in Sveta v zvezi z regulativnimi tehničnimi standardi, ki določajo vrste upraviteljev alternativnih investicijskih skladov  Besedilo velja za EGP

24.6.2014   
            
            
               SL
            
            
               Uradni list Evropske unije
            
            
               L 183/18
            
         DELEGIRANA UREDBA KOMISIJE (EU) št. 694/2014
   z dne 17. decembra 2013
   o dopolnitvi Direktive 2011/61/EU Evropskega parlamenta in Sveta v zvezi z regulativnimi tehničnimi standardi, ki določajo vrste upraviteljev alternativnih investicijskih skladov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (1) ter zlasti člena 4(4) Direktive,
   ob upoštevanju naslednjega:
   
               (1)
            
            
               Pomembno je, da regulativni tehnični standardi, ki določajo vrste UAIS, dopolnjujejo pravila Direktive 2011/61/EU, tako da se določene zahteve te direktive za UAIS uporabljajo na enak način.
            
         
               (2)
            
            
               Zaželeno je, da se ločuje med UAIS, ki upravljajo AIS odprtega, zaprtega ali obeh tipov, da bi se pravilno uporabljala pravila o upravljanju likvidnosti in vrednotenju iz Direktive 2011/61/EU za UAIS.
            
         
               (3)
            
            
               Za razlikovanje med UAIS, ki upravljajo AIS odprtega ali zaprtega tipa, bi glavni dejavnik moralo biti dejstvo, da AIS odprtega tipa ponovno odkupi ali izplača delnice ali enote premoženja vlagateljev na zahtevo katerega koli delničarja ali imetnika enot premoženja, preden se je začela faza likvidacije ali prenehanja in to stori v skladu s postopki in s pogostostjo, ki je določena v njegovih pravilih ali aktih o ustanovitvi, prospektu ali ponudbenih dokumentih. Zmanjšanje kapitala AIS v povezavi z razdelitvami v skladu s pravili ali akti o ustanovitvi AIS, njegovim prospektom ali ponudbenimi dokumenti, vključno z zmanjšanjem, ki je bilo odobreno s sklepom delničarjev ali imetnikov enot premoženja, sprejetim v skladu z navedenimi pravili ali akti o ustanovitvi, prospektom ali ponudbenimi dokumenti AIS, se ne bi smelo upoštevati pri določanju, ali je AIS odprtega tipa ali ne.
            
         
               (4)
            
            
               Ponovni odkupi in izplačila, ki bi morali biti odločilni za določanje, ali UAIS upravlja AIS odprtega ali zaprtega tipa, bi morali biti samo tisti, ki se izvršijo iz sredstev AIS. Zato se v primeru, da se lahko z delnicami ali enotami premoženja AIS trguje na sekundarnem trgu in jih AIS ne odkupi ponovno oziroma izplača, to ne bi smelo upoštevati pri določanju, ali je AIS odprtega ali zaprtega tipa.
            
         
               (5)
            
            
               UAIS, ki hkrati upravlja enega ali več AIS odprtega tipa in enega ali več AIS zaprtega tipa, bi moral za vsak AIS uporabljati specifična pravila, ki se nanašajo na zadevni tip AIS.
            
         
               (6)
            
            
               Ob vsaki spremembi politike glede izplačil in odkupa AIS, ki kaže na to, da se AIS ne more več šteti za AIS odprtega tipa ali AIS zaprtega tipa, bi moral UAIS prenehati uporabljati pravila, ki veljajo za prejšnjo politiko glede izplačil in odkupa AIS, ki ga upravlja, in začeti uporabljati pravila, ki veljajo za novo politiko glede izplačil in odkupa takega AIS.
            
         
               (7)
            
            
               Za namene člena 61(3) in (4) Direktive 2011/61/EU bi bilo treba upoštevati pravne strukture, na podlagi katerih so bili ustanovljeni AIS zaprtega tipa pred 22. julijem 2013. Ko je bila direktiva sprejeta, v Uniji ni bilo usklajene opredelitve pravne strukture AIS zaprtega tipa, ki se je med državami članicami razlikovala. To odraža tudi besedilo direktive, ki kot AIS zaprtega tipa opredeljuje nekatere pravne strukture brez odkupne pravice v obdobju petih let od datuma začetne naložbe. V členu 61(3) in (4) Direktive 2011/61/EU so določena prehodna obdobja, v katerih lahko obstoječi UAIS, v kolikor upravljajo AIS zaprtega tipa, ki so v končni fazi naložbenega cikla ali blizu nje, kar je razvidno iz datuma, ko poteče obdobje, za katero so bili ustanovljeni, ali iz dejstva, da po22. juliju 2013 nimajo možnosti dodatnega vlaganja, še naprej upravljajo take AIS brez dovoljenja ali brez upoštevanja velikega dela direktive. Zato bi se zaradi ohranitve področja uporabe navedenih določb morali glede na ta cilj in zgoraj omenjeno ozadje, kot UAIS za AIS zaprtega tipa za namene člena 61(3) in (4) Direktive 2011/61/EU obravnavati vsi UAIS, ki upravljajo AIS, katerih delnice ali enote se lahko ponovno odkupijo ali izplačajo po začetnem obdobju vsaj petih let, v katerem odkupne pravice niso izvršljive.
            
         
               (8)
            
            
               Ta uredba temelji na osnutku regulativnega tehničnega standarda, ki ga je Evropski organ za vrednostne papirje in trge predložil Komisiji.
            
         
               (9)
            
            
               Organ ESMA je o osnutku regulativnega tehničnega standarda, na katerem temelji ta uredba, opravil javna posvetovanja, analiziral morebitne s tem povezane stroške in koristi ter zahteval mnenje interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 Evropskega parlamenta in Sveta (2) –
            
         SPREJELA NASLEDNJO UREDBO:
   Člen 1
   Vrste UAIS
   1.   UAIS je lahko eno ali oboje od naslednjega:
   
               —
            
            
               UAIS za AIS odprtega tipa,
            
         
               —
            
            
               UAIS za AIS zaprtega tipa.
            
         2.   UAIS za AIS odprtega tipa je UAIS, ki upravlja AIS, katerega delnice ali enote premoženja se na zahtevo katerega koli delničarja ali imetnika enot premoženja ponovno odkupijo ali izplačajo, preden se je začela faza likvidacije ali prenehanja, posredno ali neposredno, iz sredstev AIS in v skladu s postopki in s pogostostjo, ki je določena v njegovih pravilih ali aktih o ustanovitvi, prospektu ali ponudbenih dokumentih.
   Zmanjšanje kapitala AIS v povezavi z razdelitvami v skladu s pravili ali akti o ustanovitvi AIS, njegovim prospektom ali ponudbenimi dokumenti, vključno z zmanjšanjem, ki je bilo odobreno s sklepom delničarjev ali imetnikov enot premoženja, sprejetim v skladu z navedenimi pravili ali akti o ustanovitvi, prospektom ali ponudbenimi dokumenti, se ne bi smelo upoštevati pri določanju, ali je AIS odprtega tipa ali ne.
   V primeru, da se lahko z delnicami ali enotami premoženja AIS trguje na sekundarnem trgu in jih AIS ne odkupi ponovno oziroma izplača, se to pri določanju, ali je AIS odprtega ali zaprtega tipa, ne upošteva.
   3.   UAIS za AIS zaprtega tipa je UAIS, ki upravlja AIS, ki ni tipa, opisanega v odstavku 2.
   4.   Kadar sprememba politike glede izplačil in odkupa AIS privede do spremembe vrste AIS, ki ga upravlja UAIS, ta za navedeni AIS uporablja pravila, ki veljajo za novi tip AIS.
   5.   Za namene člena 61(3) in (4) Direktive 2011/61/EU se UAIS, ki upravlja AIS, katerega delnice ali enote premoženja se na zahtevo katerega koli delničarja ali imetnika enot premoženja ponovno odkupijo ali izplačajo, preden se je začela faza likvidacije ali prenehanja, posredno ali neposredno, iz sredstev AIS po začetnem obdobju vsaj petih let, v katerem odkupne pravice niso izvršljive, prav tako šteje kot UAIS za AIS zaprtega tipa.
   Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 17. decembra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 174, 1.7.2011, str. 1.
   
      (2)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).